**Οδηγίες για τη δημιουργία Αρχείου Αποσπασμάτων (cuts)**

1. **Στο Αρχείο Αποσπασμάτων της ομάδας πρέπει να υπάρχει ομοιομορφία ως προς τους τίτλους και υπότιτλους στα απομαγνητοφωνημένα αποσπάσματα, σε όλες τις συνεντεύξεις**

Γι αυτό χρησιμοποιούμε το ίδιος είδος «Στυλ» γραμμάτων από τη γραμμή εργαλείων (Μενού): «Κεντρική – Στυλ».

* Για το κείμενο επιλέγουμε «Στυλ- Βασικό»

# Για τον τίτλο μιας θεματικής ενότητας «Στυλ -Επικεφαλίδα 1»

## Για τον υπότιτλο ενός αποσπάσματος «Στυλ- Υπότιτλος»

Στη συνέχεια από τη γραμμή εργαλείων επιλέγουμε «Προβολή» και κλικάρουμε / τσεκάρουμε «Χάρτης Εγγράφου». Τότε εμφανίζεται στην αριστερή πλευρά του εγγράφου μας μια στήλη όπου μπορούμε να δούμε τους τίτλους και τους υπότιτλους, δηλαδή ένας πίνακας περιεχομένων του κειμένου.

Κλικάροντας πάνω σε έναν τίτλο ή υπότιτλο αυτόματα πηγαίνουμε στην αντίστοιχη σελίδα του κειμένου.

1. **Που και πως βάζουμε υπότιτλους**
* Στο κείμενο της απομαγνητοφώνησης, σε αποσπάσματα που κρίνουμε ότι είναι ‘σημαντικά’.
* Ο υπότιτλος τονίζει το θέμα στο οποίο αναφέρεται το απόσπασμα που ακολουθεί και μας δίνει τη δυνατότητα να ομαδοποιήσουμε το απόσπασμα με αλλά παρόμοια, από άλλες συνεντεύξεις. Παράδειγμα: ο υπότιτλος *Συνοικίες: Παιχνίδια στις αλάνες του Γκύζη* μπορεί να ομαδοποιηθεί με άλλα αποσπάσματα που έχουμε σχετικά με «Συνοικίες…» ή «παιγνίδια»
* Δίπλα στο κείμενο του υπότιτλου γράφουμε τη χρονολογία ή τη χρονική περίοδο στην οποία αναφέρεται το απόσπασμα, π.χ. (δεκαετία ’60)
* Γράφουμε επίσης τα κωδικοποιημένα στοιχεία του αρχείου από το οποίο προέρχεται το απόσπασμα. Παράδειγμα: KARV\_MPANA\_REC1 (δηλ. απομαγνητοφώνηση του πρώτου μέρους -REC1- της συνέντευξης της Μίνας Παναρίτη -MPANA-στην Κρινιώ Αρβανίτη -KARV) και το χρονικό σημείο του ηχητικού αρχείου στο οποίο μπορεί κανείς ν’ ακούσει το απόσπασμα. Π.χ.: *1:03:12*

Έτσι ο πλήρης υπότιτλος στην προκειμένη περίπτωση είναι: «Συνοικίες: Παιχνίδια στις αλάνες του Γκύζη», (δεκαετία ’60) KARV\_MPANA\_REC1, 1:03:12

1. **Θεματικές**
* Μετά την απομαγνητοφώνηση και τον υποτιτλισμό, δημιουργούμε ένα καινούργιο αρχείο Word, το «Cuts» της συγκεκριμένης συνέντευξης. Εδώ θα δημιουργήσουμε θεματικές, ανάλογες με τα θέματα που έθιξε ο/η αφηγητής/τρια μας στη συνέντευξή του/της.
* Ξεκινώντας με τον πρώτο κατά σειρά υπότιτλο και το θέμα του αποσπάσματος που έχουμε στην απομαγνητοφώνηση, (πχ. «Καλαμάτα, το σπίτι που γεννήθηκε»), δημιουργούμε στο αρχείο «Cuts» τη θεματική **«Τόπος καταγωγής-γέννησης».** Κάτω απ’ αυτήν αντιγράφουμε (copy-paste) μαζί με τον υπότιτλό του ολόκληρο το απόσπασμα -ως έχει- από την απομαγνητοφώνηση (Δηλ. **«Καλαμάτα, το σπίτι που γεννήθηκε»**).
* Συνεχίζουμε με το αμέσως επόμενο απόσπασμα-υπότιτλο. Αν αναφέρεται κι αυτό στη θεματική «Τόπος καταγωγής-γέννησης», το αντιγράφουμε κι αυτό με τον υπότιτλό του κάτω απ’ το προηγούμενο (copy-paste).
* Μόλις συναντήσουμε απόσπασμα που έχει διαφορετική θεματική, πχ. **«Δημοτικό σχολείο στα Κάτω Πατήσια»**, δημιουργούμε μια καινούργια θεματική, πχ. **«Εκπαίδευση»** και αντιγράφουμε το απόσπασμα κάτω απ’ αυτή τη θεματική.
* Εννοείται ότι, αν μετά από 10 σελίδες επανέλθει σε ανάμνηση που αφορά τον τόπο καταγωγής, καταχωρούμε κι εκείνο το απόσπασμα στη θεματική «Τόπος καταγωγής-γέννησης», γιατί εδώ δε μας ενδιαφέρει η διαδοχή των συνειρμών του αφηγητή. Έτσι δημιουργούμε στο καινούργιο αρχείο μας ένα νέο πίνακα περιεχομένων, όπου μπορούμε να βρούμε τις θεματικές που έθιξε ο/η αφηγητής/τρια μας, κάτω απ’ τις οποίες είναι καταχωρημένα όλα τα σχετικά αποσπάσματα, όχι πια με τη σειρά που τα έθιξε, αλλά ανά θέμα.
* Συνεχίζοντας δημιουργούμε μια νέα θεματική μόνο κάθε φορά που εμφανίζεται μια τέτοια στην αφήγηση.
* Πολύ συχνά ένα απόσπασμα δεν αφορά αποκλειστικά και μόνο μία θεματική. Πχ. ***«Αγώνας για ίση αμοιβή των γυναικών στο εργοστάσιο Χ την περίοδο της δικτατορίας»*** Εδώ έχουμε τουλάχιστον τρεις θεματικές: **«Εργασία», «θέση της γυναίκας»** και **«Δικτατορία».** Το συγκεκριμένο απόσπασμα θα το καταχωρήσουμε τρεις φορές, δηλ. **και στις τρεις** θεματικές

ΥΓ-1. Μπορούμε να έχουμε και τα δύο έγγραφα δίπλα-δίπλα στην οθόνη μας ώστε να κάνουμε πιο εύκολα ‘κοπτοραπτική’. Ανοίξουμε το αρχείο word «Απομαγνητοφώνηση» και το καινούργιο αρχείο KARV\_MPANA\_CUTS (δηλ. «Αποσπάσματα της συνέντευξης KARV\_MPANA»). Από το Μενού πάμε «ΠΡΟΒΟΛΗ» και επιλέγουμε «Προβολή σε παράθεση»

ΥΓ-2. Σε κάποια προγράμματα στην «Προβολή» αντί «Χάρτης εγγράφου» γράφει «Σύγχρονη κύλιση».

ΥΓ-3. Το αρχείο «Cuts» μιας συνέντευξης που έρχεται μ’ αυτή τη μορφή, μπορώ σχετικά εύκολα να το ενσωματώσω στο συνολικό της ομάδας. Διαφορετικά θα πρέπει να κάνω εγώ τον συμβατό υποτιτλισμό, να επιλέξω στυλ υποτίτλων, επικεφαλίδων κλπ και να το φτιάξω απ’ την αρχή προκειμένου να γίνει ενσωματώσιμο. Όσο αυξάνει το υλικό μας, κάτι τέτοιο θα γίνεται από ‘βουνό’ έως αδύνατο.